…………………

………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **Г-Н ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

от Георги Събев – заместник-министър на земеделието

**Относно:** Проект на Наредба за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.

**УВАЖАЕМИ ГОСПОДИН МИНИСТЪР,**

На основание чл. 67, във връзка с чл. 70, ал. 2 от Закона за подпомагане на земеделските производител внасям за издаване Наредба за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.

**Причини, които налагат приемането на акта**

В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.

Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР) ), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.), (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, одобрен с решение на Европейската комисия и в съответствие с принципите за публичност и прозрачност е публикуван на интернет страницата на Министерство на земеделието: [strategicheski\_plan\_2023-2027\_8LjLWGr.pdf (government.bg)](https://www.mzh.government.bg/media/filer_public/2023/01/10/strategicheski_plan_2023-2027_8LjLWGr.pdf).

Прилагането на Стратегическия план е осигурено чрез Закона за изменение и допълнение на Закона за подпомагане на земеделските производители, обнародван в бр. 102 на „Държавен вестник“ от 23.12.2022 г. С разпоредбите на този закон се създава нормативната рамка за приложението на интервенциите под формата на директните плащания, в областта на развитието на селските райони, секторните интервенции, като се разпределят функциите между компетентните държавни органи и се определят основните правила за предоставянето на подпомагането, урежда се условията за налагане на административни санкции. Със съответните законови делегации се възлага на министъра на земеделието да издаде наредби, които да регламентират условията и реда за прилагането на всички интервенции от Стратегическия план, определянето на намаленията, отказите и оттеглянето на безвъзмездната финансова помощ, както и реда за налагане на административните санкции.

В чл. 67 от ЗПЗП е записано, че министърът на земеделието урежда с наредби условията и реда за прилагане на интервенциите по чл. 70, 71 и 72 от Регламент (ЕС) 2021/2115, включени в Стратегическия план, за отказ за изплащане и намаления на плащанията, за оттегляне на изплатената финансова помощ, както и реда за налагане на административни санкции. Част от тази са интервенциите „Биологично растениевъдство“ и „Биологично пчеларство“. Тези интервенции са предвидени в правото на Европейския съюз, като имащи потенциал да допринесат съществено за постигането на множество специфични цели на ОСП, и по-конкретно за нейните целите в областта на околната среда и климата, както и опазване на биоразнообразието.

Чрез прилагане на интервенциите е предвидено да се подпомогнат земеделските стопани, които искат да прилагат методите на биологичното производство в съответствие с изискванията на Регламент (ЕС) 2018/848 на Европейския парламент и на Съвета от 30 май 2018 г. относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ, L 150 от 14 юни 2018 г.), наричан по – нататък „Регламент (ЕС) 2018/848“. Предвиденият размер на компенсаторното плащане покрива разликите в допълнителните разходи и пропуснатите приходи, произтичащи от биологичния начин на отглеждане на земеделската продукция, сравнени с конвенционалните методи на производство.

Очаква се интервенците да доведат до положителен ефект и принос към устойчивото развитие на селските райони, като допринася за околната среда и смекчаването на последиците от изменението на климата. Предвид факта, че повечето биологични производители предпочитат да развиват къси вериги на доставки се очаква също да допринесе за развитието на малките общности в селските райони.

Дейностите по интервенциите ще допринесат и за постигането на целите на Стратегия на Европейския съюз за биологичното разнообразие до 2030 г. и да удовлетвори заложените цели в стратегията от „Фермата до трапезата“ и съответно в План за действие за развитие на биологичното производство. Интервенцията също така реферира и към Националната рамка за приоритетни действия за Натура 2000 за периода 2021-2027 г.

В преамбюла на Регламент (ЕС) 2021/2115 е предвидено, че с оглед на по-нататъшното подобряване на качеството на изпълнение на ОСП, подпомагането на доходите следва да бъде насочено към активните земеделски стопани. За да се гарантира възприемането на общ подход на равнището на Съюза, следва да се установи рамково определение за „активен земеделски стопанин“, съдържащо основните елементи на това понятие. В чл. 54 от ЗПЗП е регламентирано понятието „активни земеделски стопани“, като в проекта на наредба се препраща към тази разпоредба.

При извършване на земеделската дейност земеделските стопани трябва да спазват приложимите стандарти и изисквания по чл. 55 от ЗПЗП. Тези стандарти и изисквания следват и от разпоредбите на чл. 12, 13 и 14 от Регламент (ЕС) 2021/2115.

Съгласно чл. 70, параграф 9 от Регламент (ЕС) 2021/2115 земеделските стопани, заявили подпомагане по интервенциите в областта на биологичното земеделие, следва да са преминали обучение и да имат опит в извършването на биологичните дейности, предмет на уредба в проекта на наредба. С оглед предприемане на действия за намаляване на административна тежест се предвижда обучението и опитът да се проверяват от Държавен фонд „Земеделие“ по служебен път чрез електронините регистри в областта на образованието. Отделно могат да се използват и наличните документи за преминато обучение, предоставени във връзка с прилаганите на аналогични мерки от предходните програмни периоди на Програмата за развитие на селските райони. Предвижда се да не се изисква провеждане на допълнително обучение, когато земеделският стопанин има необходимото образование за осъществяване на биологичните дейности, предмет на подпомагане по интервенциите „Биологично растениевъдство“ и „Биологично пчеларство“. По отношение на доказването на опит относно прилагането на дейностите, включени в обхвата на интервенциите, е предвидено да е посредством лесно доказуеми способи, като придобит сертификат по чл. 35 от Регламент (ЕС) 2018/848, изпълнявана аналогична дейност в предходните програмни периоди на Програмата за развитие на селските райони и други.

Следва да се подчертае, че изискването за образование и опит могат да бъдат приети за изпълнени и в случаите, когато земеделският стопанин, заявил подпомагане по цитираните интервенции, е възложил управлението на стопанството си на лице, което притежава такива знания и умения или е предприел действия да ги осъществи.

В проекта на наредба е очертано в какви области следва да е обучението или придобитото образование, като са обхванати тези, които са в областта на опазването на околната среда. Например следните области: смекчаване на последиците от изменението на климата и за адаптация към него; устойчивото развитие и ефективно управление на природните ресурси като вода, почва и въздух; защита н биологичното разнообразие, подобряване на екосистемните услуги и опазване на местообитанията и ландшафта или други в областта на околната среда и климата.

В хода на изпълнение на многогодишния ангажимент е възможно да се прехвърли стопанството на земеделския стопанин, заявил подпомагане по реда на проекта на наредба. В тази връзка изрично е уреден редът, по който може да се продължи изпълнението на поетите задължения по съответната интервенция. Предвидено и какви условия следва да се осъществят и какви са последиците при неизпълнение.

При многогодишните ангажименти, както и при изпълнение на годишно задължение за преминаване към биологично пчеларство се подава заявление за подпомагане по реда на Наредба № 4 от 2023 г. за условията и реда за подаване на заявления за подпомагане по интервенции за подпомагане на площ и за животни (ДВ, бр. 30 от 2023 г.), наричана по-нататък „Наредба № 4 от 2023 г.“, съгласно заповедта за прием на министъра на земеделието. По реда и в сроковете на тази наредба може да се извършват и корекции. В заповедта за прием на министъра на земеделието могат да се съдържат допълнителни условия, като при поемане на многогодишния ангажимент земеделските стопани декларират, че са запознати с тези условия и ги приемат.

През първата година на подаване заявлението за подпомагане е и заявление за плащане. През всяка следваща година това заявлението за плащане следва да се подава, като неподаването му е съществено неспазване на задълженията по поетия многогодишен ангажимент.

По интервенция „Биологично растениевъдство“ плащането се предоставя под формата на годишно плащане на хектар земеделска площ, а по интервенция „Биологично пчеларство“ подпомагането се предоставя годишно, под формата на еднократно плащане за пчелно стопанство. Плащанията се предоставят на земеделски стопани, които осъществят дейност съгласно изискванията на Регламент (ЕС) 2018/848. С одобрението на подадено заявление за подпомагане се поема доброволен многогодишен ангажимент, като всяка година е в рамките на календарната година на кандидастването. В тази връзка поставените условия в проекта на наредба са обвързани с дати, като например 31 декември на съответната година на кандидатстване или преходната. Необходимо е заявените площи или пчелни семейства да са в система на контрол към 31 декември на предходната година и този контрол да е непрекъснат, за да се получи компесаторното плащане по реда на наредбата. Земеделският стопанин следва да имат сключен договор за контрол и сертификация с контролиращо лице до 31 декември на предходната година на годината на кандидатстването. Именно защото доброволно се поема многогодишен ангажимент, то е предвидена възможност да се подаде заявление за доброволен отказ в случай, че бенефициентът не желае или не може да продължи дейността си.

По интервенциите „Биологично растениевъдство“ и „Биологично пчеларство“ се подпомагат земеделски стопани, които доброволно поемат многогодишни ангажименти по една от двете операции – „Плащания за преминаване към биологично растениевъдство/пчеларство“ и „Плащания за поддържане на биологично растениевъдство/пчелрство“. Възможо е комбинация между двете интервенци.

По операция „Плащания за преминаване към биологично растениевъдство“ се предвижда ангажиментът за операцията да е пет годишен в случаите, в които площите в стопанството са встъпили в период на преминаване към биологично растениевъдство. Въпреки че продължителността на периода за преминаване към биологично земеделие варира в зависимост от вида на отглежданите култури (между 2 и 3 години), помощта за подпомагането за перода на преход се отпуска за срок от 5 години, считано от първата година на подаване на заявлението за подпомагане, за да се подкрепят всички земеделски стопани в промяната на техните практики, като им позволяват да придобият необходимите технически умения до постигане на стабилно ниво на добив. След изтичането на този период съгласно Регламент (ЕС) 2018/848, земеделският стопанин следва да има получен сертификат по чл. 35 от Регламент (ЕС) 2018/848, който да удостоверява биологичен статус.

Ангажиментът по операция „Плащания за преминаване към биологично пчеларство“ е с продължителност една година. До изтичане на ангажимента земеделският стопанин трябва да премине обучение в областта на биологичното производство и да представи документ за преминато обучение преди получаване на подпомагането. След изтичане на ангажимента по операцията земеделския стопанин ще има възможност да поеме ангажимент по операция „Плащания за поддържане на биологично пчеларство“.

По операции „Плащания за поддържане на биологично растениевъдство/пчеларство“ след изтичане на петгодишния период на ангажимента, кандидатите могат да удължават ангажимента си ежегодно до изтичане на програмния период на Стратегическия план. По тези операции земеделските стопани следва да предоставят всяка година да имат произведена биологична продукция, както и реализация на сертифицираната биологична продукция от културата, формираща размера на подпомагането.

С цел облекчаване на кандидатите по интервенциите голяма част от административните проверки свързани с допустимостта на кандидатите, както и проверките свързани със спазване на изискванията на Регламент 2018/348 (ЕС) относно биологичното производство и етикетирането на биологични продукти и да имат сключен договор за контрол и сертификация с контролиращо лице получило разрешение от министъра на земеделието за преминаване към и/или продължаване на управлението в съответствие с правилата за биологично производство ще се извършват, чрез регистъра по чл. 16а, ал. 1, т. 1 от Закона за прилагане на общата организация на пазарите на земеделски продукти на Европейския съюз.

За дейностите по операциите от интервенцията „Биологично растениевъдство“ финансовото подпомагане се определя въз основа на дегресивни ставки на база заявения размер на площи от съответната група култури в стопанството. Изчисленията се извършват на база средния размер на нивата на плащане към декларирани площи, определени в Стратегическия план.

Подпомагането по интервенция „Биологично пчеларство“ се предоставя годишно, под формата на годишна еднократна сума за стопанство, в което се прилагат изискванията на Регламент (ЕС) 2018/848 относно биологичното производство и етикетирането на биологични продукти в стопанствата. Стопанствата са групирани в десет групи съобразно броят на пчелните семейства в тях.

Съгласно чл. 9, параграф 1 от Регламент (ЕС) 2021/2116 Разплащателните агенции са службите, отговарящи за управлението и контрола на разходите, финансирани от общия бюджет на Съюза. Като се има предвид, че следва да се предоставят плащания в рамките на съответния бюджет по интервенцията, в проекта на наредба е уредена процедурата, която да се спазва от страна на Държавен фонд „Земеделие“, за да се гарантира, че няма да има плащания над допустимия размер, като същевременно предварително е известена на земеделските стопани. Такава е и логиката на разпоредбите на чл. 67, ал. 2, 3 и 4 от Закона за подпомагане на земеделските производители. Държавен фонд „Земеделие“ като единствената акредитирана разплащателна агенция следва да извършва плащанията по интервенцията, предмет на правна уредба на проекта на наредба, като спазва бюджетната дисциплина, своевременно информира министъра на земеделието относно риск от превишаване на възможния таван. Отделно именно в качеството си на Разплащателна агенция може да приложи и коефициент на пропорционално намаление плащанията по интервенцията на всички бенефициери в рамките на наличния бюджет на интервенцията.

Съгласно чл. 65 от Регламент (ЕС) 2021/2116 всяка държава членка създава и използва интегрирана система за администриране и контрол, чрез която осъщестява проверките. Интегрираната система обхваща интервенции, основаващи се на площта. Такава интервенция е и „Биологично растениевъдство“. Тази система се състои от системата за мониторинг на площта, система за регистрация на кандидатите, на заявленията за подпомагане и на заявките за плащане; система за идентификация на земеделските парцели; система за електронни услуги; интегрирана система за контрол и санкции, както сочи и чл. 30 от ЗПЗП. Разплащателната агенция използва така определените системи за извършване на административни проверки, проверки на място, проверка на предварителните условия и другите проверки по чл. 70 от ЗПЗП.

В проекта на наредба детайлно са регламентирани правилата, при които Държавен фонд „Земеделие“ ще откава, намалява или отказва плащането при констатирани несъответствия в резултат на извършените проверки. Разпоредбите са групирани на намаляване на плащанията на ниво „операция“, като се касае за такива несъответствия, които засягат съществено изпълнението на задълженията по поетия многогодишен ангажимент. Следващата група намаления са на ниво площ на парцел, пчелно семейство и се предвижда Държавенфонд „Земеделие“ да намали плащанията за съответната година, като в определени случаи се наддекларира, а в други се счита съотвения парцел или пчелно семейство неизбираемо за подпомагане.

**Цели**

1. принос за смекчаване на изменението на климата и за адаптиране към него, включително чрез намаляване на емисиите на парникови газове и повишаване на улавянето на въглерод, както и насърчаване на устойчивата енергия;

2. принос за спиране на загубата на биологично разнообразие, подобряване на екосистемните услуги и опазване на местообитанията и ландшафта;

3. насърчаване на устойчиво развитие и ефективно управление на природните ресурси като вода, почва и въздух, включително чрез намаляване на зависимостта от химикали;

4. насърчаване на растежа и създаване на нови работни места в селските райони чрез прилагане на методите на биологичното производство.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерство на земеделието.

Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП, като плащанията се предоставят в рамките на средствата, предвидени в съответната интервенция по Стратегическия план.

**Очаквани резултати от прилагането на акта**

С проекта на наредба се създава ясна правна уредба, която да регламентира, приложението на интервенциите „Биологично растениевъдство“ и „Биологично пчеларство“. Като се посочи, кои са допустимите бенефициенти, на какви условия трябва да отговарят, по какъв начин могат да заявят подпомагане, размерът на плащанията, които могат да получат, кой компетентен орган има право да им ги предостави и при какви условия може да се стигне до намаления и отказ на плащанията.

В допълнение с проекта на наредба ще се приложи чл. 70 от Регламент (ЕС) 2021/2115 и чл. 67 от Закона за подпомагане на земеделските производители, както и Стратегическия план.

**Анализ за съответствие с правото на Европейския съюз**

Съгласно чл. 69 от Регламент (ЕС) 2021/2115 интервенциите „Биологично растениевъдство“ и „Биологично пчеларство“ животните са интервенции от областта на развитието на селските райони, включени в Стратегическия план. Тяхната конкретна правна регламентация се съдържа в чл. 70 от Регламент (ЕС) 2021/2115.

Създават се разпоредби, които да уредят на национално ниво, предвидената възможност по процедурата по чл. 79 от Регламент (ЕС) 2021/2115.

Земеделските стопани, които заявяват подпомагане по реда на проекта на наредба, следва да спазят някои от законоустановените изисквания и стандартите за добро земеделско и екологично състояние, уредени в чл. 12 от Регламент (ЕС) 2021/2115. Тези изисквания и стандарти съгласно чл. 55 от Закона за подпомагане на земеделските производители се одобряват със заповед на министъра на земеделието.

Уреждат се хипотезите на предвидените възможности в чл. 7 от Регламент за изпълнение (ЕС) 2022/1173 на Комисията от 31 май 2022 година за определяне на правила за прилагането на Регламент (ЕС) 2021/2116 на Европейския парламент и на Съвета по отношение на интегрираната система за администриране и контрол в общата селскостопанска политика (ОВ, L 183/23 от 8 юли 2022 г.), наричан по – нататък „Регламент за изпълнение (ЕС) 2022/1173“.

Предвидено е, че заявленията за подпомагане могат да бъдат изменени или да бъдат изцяло или частично оттеглени от бенефициента при условията на чл. 7 от Регламент за изпълнение (ЕС) 2022/1173.

С проекта на наредба се осигурява приложението на Регламент (ЕС) 2021/2116, по-конкретно защитата на финансовите интереси на Европейския съюз, като се регламентира при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители. В допълнение се уточнява, че в случай, че има предвидена възможност за приемане на критерии за подбор, същите следва да бъдат одобрени от мониторинговия комитет по мониторинговия комитет, посочен в чл.  124 от Регламент (ЕС) 2021/2115.

С проекта на наредба изрично се указва, че Държавен фонд „Земеделие“ предоставя и включва в заявлението за подпомагане наличната информация в съответствие с чл. 5 и 6 от Регламент за изпълнение (ЕС) 2022/1173 с цел правилното и надеждно управление на интервенциите по чл. 3, ал. 1 и за да гарантира правилното докладване относно показателите за крайния продукт и показателите за резултатите, посочени в чл. 66, параграф 2 от Регламент (ЕС) 2021/2116. Изрично в съответствие с чл. 6 от Регламент за изпълнение (ЕС) 2022/1173, се предвижда, че бенефициентът продължава да носи отговорност за заявлението за подпомагане/плащане и за точността на предадената информация. Уточнява се въз основа на кои проверки и резултати Държавен фонд „Земеделие“ съобщава на бенефициентите информацията по чл. 10, параграф 8 от Регламент за изпълнение (ЕС) 2022/1173.

Във връзка със задължениятаза изготвянето на доклади и оценки при прилагането е регламентирано, че това е задължение на Държавен фонд „Земеделие“ осигурява надеждни данни за годишния доклад за качеството на изпълнението, изготвя и представя резултатите от оценката на качеството, посочена в чл. 69, параграф 6 и чл. 70, параграф 2 от Регламент (ЕС) 2021/2116, под формата на доклади във формат годен за подаване на електронни информационни системи, чрез които се осигурява обмен на информация, документи и придружаващи данни с Европейска комисия.

Не е изготвена таблица за съответствие с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

**Информация за проведените обществени консултации**

Във връзка с чл. 26, ал. 2 от Закона за нормативни актове е извършена предварителна обществена консултация по електронен път. Постъпилите целесъобразни бележки и предложения от заинтересовани граждани и юридически лица, постъпили в рамките на това консултиране, са отразени в проекта на Наредба за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.

На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за постъпилите предложения и становища, заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете приложената Наредба за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.

|  |  |
| --- | --- |
| **Приложение:** | 1. Наредба за условията и реда за прилагане на интервенциите „Биологично растениевъдство“ и „Биологично пчеларство“, включени в Стратегическия план за развитие на земеделието и селските райони за периода 2023-2027 г.; 2. Справка за отразяване на постъпилите становища от вътрешноведомственото съгласуване; 3. Постъпили становища; 4. Справка за отразяване на постъпилите предложения и становища от обществената консултация, заедно с обосновка за неприетите предложения; 5. Предложения и становища, постъпили от обществената консултация. |

**ГЕОРГИ СЪБЕВ**

*Заместник-министър на земеделието*